Eversti Frank Bagyenda Kaka kertoo suomalaisen joutuneen huijatuksi.

Ugandan Kampalasta kuolleena löydetty suomalaismies esitti lentokentällä kutsukirjeen, jonka allekirjoittajana oli Ugandan valtion sisäisen turvallisuuspalvelun ISO:n johtaja, eversti Frank Bagyenda Kaka.

Iltalehti tavoitti Bagyendan, joka kertoo oman versionsa tapahtumista.

Lentokentälle saapunut suomalainen esitti Bagyendan mukaan viranomaisille kyseisen dokumentin.

Nämä puolestaan ilmoittivat asiasta ISO:lle, jonka joukot saapuivat lentokentälle.

Bagyendan mukaan kävi ilmi, että suomalaismiestä on huijattu.

- Lentokentältä otettiin kiinni yksi huijareista. Muut otettiin kiinni myöhemmin. Koko kopla on nyt hallussamme ja heitä kuulustellaan, Bagyenda kertoo.

Olkaa varovaisia

Bagyenda Kaka ei kerro miesten mahdollisista motiiveista huijata suomalaista liikemiestä.

- Emme ole vielä päässeet lopputulokseen. Paljon asioita on tutkittavana.

Toisin kuin osa nettilähteistä kertoo, Bagyenda sanoo, että suomalaismiestä ei suinkaan pidätetty. Hänet kuljetettiin hotellille ISO:n toimesta.

- Neuvoimme olemaan varovaisia.

Seuraavana päivänä mies löydettiin hotellihuoneesta kuolleena. Hänen mukanaan oli paikallinen nainen, joka oli aluksi pidätettynä, mutta vapautettiin myöhemmin.

Paikallisen poliisin tiedottaja kertoi aiemmin Iltalehdelle, ettei rikoksen mahdollisuutta ole poissuljettu suomalaismiehen kuolintapauksessa, mutta sitä ei kuitenkaan pidetä todennäköisenä. Kuolinsyy selvinnee tällä viikolla. Miehen hotellihuoneesta luksushotelli Pearl of Africassa löytyi huumeita.

Suvi Lindén ei ole kertonut Ugandan matkastaan. JARNO JUUTI

Kysykää Lindéniltä

Bagyenda Kaka mainitsee puhelinhaastattelussa myös suomalaismiehen matkaseurueessa olleen Suvi Lindénin.

- Miksi ette kysy häneltä? Hän tietää, miten koko matka meni, Bagyenda sanoo.

Iltalehti on tavoitellut Lindéniä haastatteluun, mutta tämä ei ole suostunut.

Kuvassa iso rakennus on Pearl of Africa -hotelli, jossa kuolema tapahtui. LEHTIKUVA